SAL se sakeredding afgehandel, maar 'werk nog nie klaar' | Maroela Media
Airchefs, SAAT en Mango kan egter steeds in die slag bly. (Foto: Facebook)
Die Suid-Afrikaanse Lugdiens (SAL) se sakereddingspraktisyns het Vrydag aangekondig dat die lugredery nie meer in sakeredding is nie; 'n stap wat die departement van openbare ondernemings verwelkom het.
Die lugdiens is in Desember 2019 in sakeredding geplaas na jare van wanbestuur en finansiële probleme.
"Die sakereddingsproses het die herstrukturering van die SAL moontlik gemaak, die kostebasis verlaag, finansiële laste verminder en 'n volhoubare grondslag vir die toekoms geskep," lui 'n verklaring van die departement.
"Die sakeredders oorhandig 'n solvente onderneming aan die SAL se tussentydse raad.
"Dit beteken egter nie die werk is klaar nie. Die raad en bestuur gaan 'n tussentydse sakeplan ontwikkel en in werking stel om die bedrywighede vol te hou terwyl 'n strategiese ekwiteitsvennootskap afgehandel word."
Die departement sê die regering is in die laaste fase van onderhandelings met 'n voorkeurvennoot en 'n ooreenkoms behoort binne die volgende paar weke afgehandel te word. Dit gaan beteken dat kapitaal en broodnodige tegniese en kommersiële kundigheid aan boord gebring word om te verseker 'n mededingende rederye kom na vore.
Ingevolge die sakereddingsplan is daar steeds laste wat oor die volgende drie jaar betaal moet word. Dit sluit in die betaling van krediteure en aanspreeklikheid vir kaartjies wat nie gebruik kon word nie. Die sakeredders en krediteure het op 'n skikking ooreengekom wat beteken die verantwoordelikheid daarvoor berus nie by die SAL nie.
Volgens die departement is die tussentydse SAL-raad verantwoordelik vir die strategiese, finansiële en operasionele bestuur van die SAL-filiale, naamlik sy tegniese afdeling, oftewel SAAT, Airchefs en Mango – en moet die raad dié filiale se kommersiële volhoubaarheid verseker.
"Die filiale moet herstruktureer word en in sommige gevalle moet hul voortbestaan oorweeg word."
Thomas Kgokolo is vroeër vandeesmaand as die uitvoerende hoof van die SAL aangewys.
Die SAL was sonder 'n uitvoerende hoof sedert Zuks Ramasia sowat 'n jaar gelede as waarnemende hoof die tuig neergelê het. Voor haar in dié pos was Vuyani Jarana. Hy het in Junie 2019 bedank.
Geen mens met verstand gaan met saa vlieg nie
Ek het 21 jaar gelede met die lugdiens gevlieg en na n swak vlug na die buiteland nog nooit weer nie
Ek hoop die mesne kry hulle kaartjie geld terug en vergeet dan van hulle
Daar is vele ander lugdienste binne en buitalands om mee te vlieg
Hulle het reeds baie duidelik gese hulle gaan net BEE loodse aanstel.
Jy moet 'n spesiale soort van dom persoon wees om op een van hulle vliegtuie te klim in die toekoms.
Dieselfde geld vir Mango.
Dis nou 'n kwessie van die een se dood is die ander se brood. Maak Mango toe sodat SAA 2V kan opstyg. Jarana (voormalige CEA SAA) het bedank omdat hy nie met die ANC betrokkenheid by SAA kon saamleef nie. SAA 2V het nog dieselfde onbevoegde bestuur tesame met die arogansie van SEB (BEE) wat tot gevolg sal hê dat die belastingbetaler vir dié gelag gaan betaal. SAA 2V bly die soustrein vir kriminaliteit!
Ek kan aanbeveel òf Swiss Air,òf LuftHansa,òf KLM….nog nooit ń enkele hic-up nie.
Ek het klaar die stof van my voete af gevee, sal nooit weer met SAL vlieg nie, Ons sal Lufthansa gebruik wanneer ons vir ons seun in Duitsland gaan kuier. Verlede jaar toe die vlugte na die buiteland gestop is het Lufthansa elke sent van ons vlieg kaartjies wat R23000 beloop het terug betaal.